Formaður Lögmannafélagsins : „ Hreinlega orða vant að lesa þessi ummæli “ Jón Steinar Gunnlaugsson , hæstaréttardómari.vísir / vilhelm Berglind Svavarsdóttir , formaður Lögmannafélags Íslands , segir samfélagið þjást af skorti á skilningi á störfum lögmanna . Berglind var viðmælandi Reykjavíkur síðdegis á Bylgjunni þar sem hún ræddi störf lögmanna í kjölfar umræðu um mál sem snýr að ummælum um Jón Steinar Gunnlaugsson hæstaréttarlögmann í Facebook-hópnum „ Karlar gera merkilega hluti . “ Berglind segist hafa verið afar stuðuð við að lesa þau ummæli sem höfð voru um Jón Steinar , en hann var meðal annars kallaður viðbjóður , ógeð og „ illfygliskarlagerpi sem þurfi að fokka sér . “ „ Mér er hreinlega orða vant að lesa þessi ummæli . Að fólk skuli yfirleitt hugsa á þessum nótum og hvað þá koma því niður í skrifað orð . Þetta snýst fyrst og fremst um vanþekkingu á störfum lögmanna . “ Berglind bendir á að lögmenn séu ekki aðilar að málum , heldur beri þeim að leita allra lögmætra úrræða til að gæta lögvarinna hagsmuna umbjóðenda sinna . Þá sé þeim skylt að sinna störfum sínum af heilindum , óháð eigin hagsmunum eða persónulegum skoðunum , hvort sem þær kunni að vera af stjórnmálalegum toga eða öðrum . Berglind Svavarsdóttir , formaður Lögmannafélags Íslands . „ Tjáningarfrelsinu eru ákveðin takmörk sett , það er ekki hægt að viðhafa hvaða orðræðu sem er um hvern sem er , “ segir Berglind , og bætir því við að hún telji eðlilega kröfu að fólk hagi sér á nokkuð siðaðan hátt . „ Mönnum getur alveg mislíkað og menn eiga fyllilega rétt á því að setja fram sínar skoðanir . Ég held að við getum alveg gert þá kröfu að þær skoðanir séu settar fram á mannsæmandi hátt , ekki með svona orðræðu . “ Segir Berglind ummælin sem um ræðir dæma sig sjálf og að enginn heiður sé að því að verða uppvís af ummælum af þessu tagi . Umræðan hefur mögulegan fælingarmátt á lögmenn Aðspurð hvort lögmenn muni í framhaldinu veigra sér við að taka við verkefnum sem einhverjir gætu álitið óákjósanleg , svo sem að verja kynferðisbrotamenn , segir Berglind það vel geta orðið að lögmenn hugsuðu sig tvisvar um áður en þeir tækju að sér mál . „ Ég verð nú samt að benda á það að það er ákvæði í lögmannalögunum að lögmönnum er skylt að taka við skipun sem verjandi í sakamálum , til dæmis . “ Aðspurð hvort hún viti hver viðbrögð annarra lögmanna við málinu segir hún starfssystkini sín vera furðu lostin . Þá gerir Berglind fastlega ráð fyrir því að Lögmannafélagið taki málið fyrir á einhvern hátt . „ Ég á alveg fastlega von á því að við getum ekki látið staðar numið hér . Það verður að opna á þessa umræðu og hvaða þýðingu þetta opna samfélag hefur fyrir störf lögmanna , það mætti alveg hugsa sér það . “ Viðtalið við Berglindi í Reykjavík síðdegis á Bylgjunni má heyra í heild sinni hér að neðan .